Aktrise Roeline Daneel trou dié naweek | SARIE
FOTO: Instagram /@roelinedaneel
Aktrise Roeline Daneel trou dié naweek
Vir weke het ons haar in die gewilde kykNET-reeks Die Boekklub gesien. En nou staan die aktrise Roeline Daneel op trou!
Roeline en haar verloofde, Werner Lotz, gaan die naweek ewige trou aan mekaar beloof op 'n vrugteplaas net buite Tulbagh. Die paartjie het in 2013 ontmoet.
"Werner was 'n argitek by dieselfde firma as 'n goeie vriendin van my," vertel Roeline aan SARIE.com.
Die gelukkige paartjie
'n Ander vriendin het toe besef dat dié kunstenaar en argitek 'n perfekte paartjie sou maak. En toe vir hulle van mekaar vertel.
"Ons het bewus geword van mekaar en ná wedersydse Facebook-stalking en 'n paar gemeenskaplike kuiers – 'n uitstappie na die Baxter-teater, 'n bingo-aand en 'n Sondagmiddagete – het Werner my op 'n behoorlike date gevra!"
Kort ná die afspraak het Roeline vir drie weke saam met haar ma, aktrise Elsabé Daneel, oorsee gegaan. Maar voor sy op die vliegtuig geklim het, het Werner haar by die lughawe kom afsien.
"Ons albei het net geweet hier's 'n goeie ding tussen ons."
Roeline en haar ma, Elsabé Daneel
Terug van vakansie het Roeline en Werner begin uitgaan.
En op 26 September 2015 het hy haar met 'n ring verras. Die ring is spesiaal ontwerp deur haar pa, John, se familie-onderneming, Daneel Diamond Manufacturers, op Stellenbosch ontwerp.
"Werner het maande lank gekonkel met my pa en my broer Xander. My pa het in Augustus 'n beroerte gehad en dis veral vir my bitter spesiaal dat hy nog self die steen uitgekies het. Xander het toe die finale versorging gedoen."
FOTO: Instagram / @Roelinedaneel
Met gaste wat van sover as Nieu-Seeland, Oostenryk en Engeland kom, is Roeline en Werner opgewonde om Meneer en Mevrou Lotz te word.